CELEX: 32020R2158
Language: bg
Date: 2020-12-14 00:00:00
Title: Регламент за изпълнение (ЕС) 2020/2158 на Комисията от 14 декември 2020 година за одобрение на изменение, което не е несъществено, в продуктовата спецификация на наименование, вписано в регистъра на защитените наименования за произход и защитените географски указания „Chabichou du Poitou“ (ЗНП)

21.12.2020   
               
               
                  BG
               
               
                  Официален вестник на Европейския съюз
               
               
                  L 431/32
               
            
         РЕГЛАМЕНТ ЗА ИЗПЪЛНЕНИЕ (ЕС) 2020/2158 НА КОМИСИЯТА
         от 14 декември 2020 година
         за одобрение на изменение, което не е несъществено, в продуктовата спецификация на наименование, вписано в регистъра на защитените наименования за произход и защитените географски указания „Chabichou du Poitou“ (ЗНП)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕС) № 1151/2012 на Европейския парламент и на Съвета от 21 ноември 2012 г. относно схемите за качество на селскостопанските продукти и храни (1), и по-специално член 52, параграф 2 от него,
         като има предвид, че:
         
                     (1)
                  
                  
                     В съответствие с член 53, параграф 1, първа алинея от Регламент (ЕС) № 1151/2012 Комисията разгледа заявлението на Франция за одобрение на изменение в продуктовата спецификация на защитеното наименование за произход „Chabichou du Poitou“, регистрирано по силата на Регламент (ЕО) № 1107/96 на Комисията (2), изменен с Регламент (ЕО) № 159/2009 на Комисията (3).
                  
               
                     (2)
                  
                  
                     С писмо от 4 декември 2018 г. френските органи уведомиха Комисията, че преходни периоди с ограничена продължителност между две и пет години са предоставени на основание член 15, параграф 4 от Регламент (ЕС) № 1151/2012 на установени на тяхна територия оператори, отговарящи на условията на посочения член, съгласно публикуваното на 14 ноември 2018 г. в Официален вестник на Френската република (4) постановление от 7 ноември 2018 г. за изменение на продуктовата спецификация на защитеното наименование за произход „Chabichou du Poitou“. С писмо от 28 януари 2020 г. същите органи изпратиха текста на ново постановление от 24 декември 2019 г., публикувано на 10 януари 2020 г. в Официален вестник на Френската република (5), за изменение на постановлението от 7 ноември 2018 г., както и имената на операторите, които се ползват от този преходен период. Списъкът на операторите е приложен към продуктовата спецификация. Като част от националната процедура за предявяване на възражения са били подадени възражения от операторите, които законно са предлагали „Chabichou du Poitou“ на пазара непрекъснато най-малко през петте години, предшестващи подаването на заявлението. Двама оператори подадоха възражение срещу следната разпоредба: Рубрика „Метод на производство“: „Предварителното отцеждане на сиренината e забранено.“. Двама оператори подадоха възражение срещу следната разпоредба: Рубрика „Описание на продукта“: „Chabichou du Poitou“ се произвежда изключително от сурово [и пълномаслено] [козе] мляко“ и рубрика „Метод на производство“: „Използваното мляко е сурово козе мляко.“. Сто оператори подадоха възражение срещу следната разпоредба: Рубрика „Метод на производство“: „Най-малко 75 % от общата дажба на козите от стадото трябва да произхожда от географския район, т.е. 825 kg сухо вещество на коза годишно.“. Осемнадесет оператори подадоха възражение срещу следната разпоредба: Рубрика „Метод на производство“: „Дажбата трябва да се състои от най-малко 55 % фураж, т.е. 605 kg сухо вещество на коза годишно.“. Осемдесет и шест оператори подадоха възражение срещу следните разпоредби от рубрика „Метод на производство“: „Допълнителната дажба съдържа най-малко 150 kg или 30 % зърнени култури и/или маслодайни семена и/или протеинови култури от географския район.“, „дажбата на коза годишно съдържа най-малко 200 kg сухо вещество под формата на люцерна или бобови растения от географския район.“ и „Фуражите се произвеждат изцяло в географския район.“.
                  
               
                     (3)
                  
                  
                     Тъй като въпросното изменение не е несъществено по смисъла на член 53, параграф 2 от Регламент (ЕС) № 1151/2012, в съответствие с член 50, параграф 2, буква а) от същия регламент Комисията публикува заявлението за изменение в Официален вестник на Европейския съюз (6).
                  
               
                     (4)
                  
                  
                     Тъй като Комисията не получи никакви възражения по член 51 от Регламент (ЕС) № 1151/2012, изменението в продуктовата спецификация следва да бъде одобрено,
                  
               ПРИЕ НАСТОЯЩИЯ РЕГЛАМЕНТ:
         
            Член 1
            Одобрява се публикуваното в Официален вестник на Европейския съюз изменение в продуктовата спецификация на наименованието „Chabichou du Poitou“ (ЗНП).
         
         
            Член 2
            Защитата, предоставена по силата на член 1, е обвързана с преходния период, предоставен от Франция по силата на член 15, параграф 4 от Регламент (ЕС) № 1151/2012 на отговарящите на условията в посочения член оператори в резултат на постановленията от 7 ноември 2018 г. и 24 декември 2019 г. за изменение на продуктовата спецификация на защитеното наименование за произход „Chabichou du Poitou“, публикувани съответно на 14 ноември 2018 г. и на 10 януари 2020 г. в Официален вестник на Френската република.
         
         
            Член 3
            Настоящият регламент влиза в сила на двадесетия ден след деня на публикуването му в Официален вестник на Европейския съюз.
         
         
            Настоящият регламент е задължителен в своята цялост и се прилага пряко във всички държави членки.
            Съставено в Брюксел на 14 декември 2020 година.
            
               
                  За Комисията,
               
               
                  от името на председателя,
               
               Janusz WOJCIECHOWSKI
               
                  Член на Комисията
               
            
         
         
            (1)  ОВ L 343, 14.12.2012 г., стр. 1.
         
            (2)  Регламент (ЕО) № 1107/96 на Комисията от 12 юни 1996 г. относно регистриране на географски указания и наименования за произход по процедурата, предвидена в член 17 от Регламент (ЕИО) № 2081/92 на Съвета (ОВ L 148, 21.6.1996 г., стр. 1).
         
            (3)  Регламент (ЕО) № 159/2009 на Комисията от 25 февруари 2009 г. за одобрение на минимални промени в спецификацията на название, вписано в Регистъра на защитените наименования за произход и защитените географски указания (Chabichou du Poitou (ЗНП)) (ОВ L 53, 26.2.2009 г., стр. 8).
         
            (4)  JORF (Официален вестник на Френската република) № 0263, 14 ноември 2018 г., текст № 36.
         
            (5)  JORF № 0008, 10 януари 2020 г., текст № 35
         
            (6)  ОВ C 251, 31.7.2020, стр. 22.